ທູດພິເສດ ສປຊ ປະກາດ ຂໍ້ສະເໜີ ສ້າງຕັ້ງ ລັດຖະບານ ສາມັກຄີຊາດ ຢູ່ ລີເບຍ
ເລຂາທິການໃຫຍ່ ອົງການສະຫະປະຊາຊາດ ສະແດງຄວາມຍິນດີ ຕໍ່ການປະກາດດັ່ງກ່າວ ແລະຮຽກຮ້ອງໃຫ້ ພັກການເມືອງລີເບຍ ສະໜັບສະໜຸນ.
ທູດພິເສດຂອງອົງການສະຫະປະຊາຊາດຮັບຜິດຊອບກ່ຽວກັບ ປະເທດລີເບຍໄດ້ປະກາດກ່ຽວກັບຂໍ້ສະເໜີເພື່ອສ້າງຕັ້ງລັດຖະ ບານສາມັກຄີຊາດຊຸດໃໝ່ສຳລັບປະເທດທີ່ມີຄວາມແຕກແຍກ ໃນອັນທີ່ຈະເປັນບາດກ້າວສຳຄັນ ໄປສູ່ການຍຸດຕິ ຂອງຄວາມ ໂກລາຫົນວຸ້ນວາຍແລະຄວາມສັບສົນທາງດ້ານການເມືອງທີ່ດຳ ເນີນມາເປັນເວລາສີ່ປີແລ້ວ ທ່ານ Bernadino Leon ກ່າວໃນວັນສຸກມື້ນີ້ ທີ່ປະເທດໂມຣົກ ໂກ ຂະນະທີ່ທ່ານປະກາດ ກ່ຽວກັບຂໍ້ສະເໜີດັ່ງກ່າວວ່າ “ພວກ ເຮົາເຊື່ອວ່າລັດຖະບານຊຸດນີ້ສາມາດປະສົບຄວາມສຳເລັດໄດ້ ຊາວລີເບຍຕ້ອງຍາດເອົາໂອກາດທາງປະຫວັດສາດອັນນີ້ເພື່ອ ຮັກສາໄວ້ຊຶ່ງປະເທດລີເບຍ ” ພາຍໃຕ້ແຜນການດັ່ງກ່າວ ທ່ານ Fayez Sarraj ສະມາຊິກສະພາແຫ່ງຊາດທີ່ມີສຳນັກ ງານຢູ່ທຣີໂປລີ ໄດ້ຖືກແຕ່ງຕັ້ງ ໃຫ້ເປັນນາຍົກລັດຖະມົນຕີ ທ່ານຈະມີຜູ້ຮອງຢູ່ສາມຄົນ ລັດຖະມົນຕີ 6 ທ່ານຈະປະກອບເປັນສະພາປະທານາທິບໍດີ ຂໍ້ສະເໜີເພື່ອສ້າງຕັ້ງລັດຖະບານສາມັກຄີຊາດຍັງຈະປະເຊີນໜ້າກັບອຸບປະສັກທີ່ສຳຄັນ ຢູ່ ສະພາແຫ່ງຊາດທີ່ເປັນຄູ່ແຂ່ງຢູ່ທີ່ນະຄອນທຣີໂປລີແລະຢູ່ໃນພາກຕາເວັນອອກຂອງ ປະເທດ ຕ້ອງໄດ້ໃຫ້ການອະນຸມັດຕໍ່ລັດຖະບານສາມັກຄີຊາດ ກຸ່ມທະຫານບ້ານຂອງທັງ ສອງຝ່າຍຕ້ອງໃຫ້ການເຫັນພ້ອມຄືກັນ ເລຂາທິການໃຫຍ່ອົງການສະຫະປະຊາຊາດ ທ່ານ Ban Ki-moon ໄດ້ສະແດງຄວາມຍິນ ດີ ນຳການປະກາດນີ້ ແລະຮຽກຮ້ອງໃຫ້ທຸກພັກການເມືອງຂອງລີເບຍ ໃຫ້ການສະໜັບສະ ໜຸນຕໍ່ລັດຖະບານດັ່ງກ່າວ ທ່ານ Ban ກ່າວວ່າ “ຫຼັງຈາກໄດ້ເກີດຄວາມວຸ້ນວາຍແລະຄວາມບໍ່ແນ່ນອນມາ ໄດ້ຫລາຍ ເດືອນແລ້ວ ເລຂາທິການໃຫຍ່ຂໍຮຽກຮ້ອງໃຫ້ພວກຜູ້ນຳຂອງລີເບຍ ຢ່າປ່ອຍໃຫ້ໂອກາດ ນີ້ ເສຍໄປໂດຍໄຮ້ປະໂຫຍດ ເພື່ອນຳເອົາປະເທດຊາດກັບຄືນສູ່ເສັ້ນທາງໄປສູ່ການບູລະ ສ້າງສາ ທີ່ສະທ້ອນໃຫ້ເຫັນເຖິງ ຊີວິດຈິດໃຈ ແລະຄວາມໄຝ່ຝັນ ຂອງການປະຕິວັດ ໃນປີ 2011 ” ລີເບຍໄດ້ມີການແບ່ງແຍກອອກຈາກກັນລະຫວ່າງລັດຖະບານອິສລາມທີ່ເຂົ້າຍຶດເອົານະ ຄອນຫຼວງທຣີໂປລີແລະສ້າງຕັ້ງອຳນາດການປົກຄອງຂອງຕົນຂຶ້ນແລະລັດຖະບານທີ່ສາ ກົນຮັບຮູ້ຊຶ່ງໄດ້ຫລົບໜີໄປທາງທິດຕາເວັນອອກຂອງປະເທດ ຄວາມວຸ້ນວາຍໄດ້ພາໃຫ້ເກີດຄວາມຮຸນແຮງ ການກໍ່ການຮ້າຍ ແລະອຸດສາຫະກຳນ້ຳມັນ ພັງທະລາຍລົງ